Jakab, Július, poslanec NR SR (2023-12-13):
Dobrý večer, dámy a páni, vážené kolegyne, vážení kolegovia, práve som si čítal, že pán Migaľ sa niekde vyjadril, že by bol za to, aby sa obmedzila diskusia, lebo podľa neho nie je konštruktívna. Tak verím, že k tomuto nedospejeme nikdy v Národnej rade, aby koalícia zatvárala ústa opozícii. K zákonu lex konsolidácia, ktorý volám lex ožobračovanie, chcel by som byť konštruktívny a chcel by som vám povedať možno zopár faktov, kde sa dá aj konsolidovať a tak, ako to spomínal vo faktickej poznámke pán Pollák, ktorý čítal status pána Klimeka, tak ja sa k nemu ešte vrátim na konci a možno by som aj rád počul váš názor na to, akú otázku vám na konci položím a že čo by sme mohli ďalej robiť. V rámci tohto zákona lex ožobračovanie, viackrát to tu bolo spomenuté, je aj zvýšenie viac ako 900 poplatkov. Viem, že ľudia ťažko čítajú paragrafové znenie, je to často nezrozumiteľné, tak som si dal tú námahu a spravil som taký zoznam, ktorý som aj zverejnil na webe – ficovepoplatky.sk -, kde vlastne hovorím o tom, že poplatky, ktoré budú zvýšené od 1. 4. 2024, tak vláda Roberta Fica chce cez ne vybrať viac ako 50 miliónov eur ročne od ľudí. A teda, že som tento zoznam urobil, týka sa to kapitol všeobecnej správy, vnútornej správy, pôdohospodárstva, konzulárnych poplatkov, dopravy, bezpečnosti práce a technických zariadení, meteorológie a posudzovania zhody, dôveryhodných služieb, poštovej činnosti, telekomunikácií, finančnej správy, obchodnej činnosti, životného prostredia, ochrany utajovaných skutočností, banskej činnosti a v neposlednom rade aj súdnych poplatkov. Rád by som možno aj tak prakticky, vás zaujíma, že čo to vlastne je a aké, aké poplatky sa zvyšujú, tak vypichnem pár a možno aj ľuďom, ktorí nás sledujú, to pomôže sa prakticky zariadiť, môžu si niečo vybaviť do apríla a tým pádom ušetriť. Viacčlenné rodiny môžu ušetriť aj, aj stovky eur. V prvom rade pre mladých ľudí je, ide o vodičský preukaz. Tak ako aj pri iných preukazoch, napríklad občiansky, sa zvyšuje poplatok za vydanie preukazu vodičského, konkrétne o 54 %. Taktiež sa zvyšujú poplatky za vykonanie skúšky na vodičský preukaz a tieto v súčasnosti sú na úrovni 16,50, to sa zvýši na 25 eur, 33 eur na 50 eur, 49,50 na 70 eur, 66 eur na 100 eur. Najčastejšie ide o skupinu B, ktorú si mladí ľudia robia, a táto sa zvyšuje teda o 52 % a budú po novom platiť namiesto tridsať tri 50 eur. Evidenčné číslo vozidla, tak to viackrát sme tu mali spomínané. Ľudia, ktorí si kupujú nové vozidlo a potrebujú naň tzv. ŠPZ-ku, tak sme zvyknutí to volať, tak momentálne za dve tabuľky zaplatia 33 eur. Po novom od 1. 4. to bude 50 eur. A pokiaľ ľudia chcú také tie personalizované ŠPZ-ky, kde si text navrhnete sami, tak v súčasnosti pri osobnom vybavení tieto ŠPZ-ky stoja 331 eur, po novom budú stáť 500 eur. A pokiaľ si ich dnes, dnes vybavíte online, tak stoja vás 191 eur, po novom sa poplatok zvyšuje o 109 % a cez online vybavenie za ne zaplatíte 400 eur, hej? Čiže pokiaľ máte záujem, do apríla odporúčam vybaviť, pretože potom zaplatíte v niektorých prípadoch aj viac ako dvojnásobne. Čo sa týka cestovného pasu, možno dobrá téma pre ľudí, ktorí, ktorí chcú cestovať, budú cestovať, možno vám uplynula lehota na cestovnom pase, alebo rodiny, ak sa snažia dostať napríklad na dovolenku niekde, kde pas potrebujú, tak cestovný pas sa rozlišuje podľa troch lehôt vybavenia. Buď si ho vybavujete do 30 dní, do 10 dní alebo do dvoch dní. A prvá kategória, cestovný pas pri dieťati do 6 rokov, kde momentálne pri 30-dňovom vybavení platíte osem, po novom budete platiť 12 eur, pri 10 dňovom zo 16 na 24 dvíhajú tento poplatok a pri expresnom vydaní, ak teda idete na nejaký last minute, tak sa tento poplatok zdvíha z 24 na 36 eur. Pri cestovnom pase pri dieťati od 6 do 16 rokov sa tieto poplatky sa zdvíhajú z 13 na 20, z 26 na 40 a z 39 až na 60 eur. Nakoniec je teda kategória pri osobách, ktoré sú staršie ako 16 rokov, čiže to sa týka aj všetkých dospelých, ktorí nás sledujú. Štandardne za vybavenie cestovného pasu platíte 33 eur a všetky tieto poplatky sa dvíhajú o 52 %, čiže po novom budete platiť 50 eur, ak ho chcete do desať dní zo 66 na 100 eur a pokiaľ teda si na to spomeniete príliš neskoro po apríli, tak budete platiť nie 99 eur, ale 150 eur. Zároveň možno aj ostatné poplatky, ktoré sa, ktoré sa zvyšujú a radovo sú, ako hovorím, väčšinou okolo 50 až 100 %, tak sa týkajú aj uzavretia manželstiev alebo nahliadnutie do matrík, uzavretie manželstva mimo bežného miesta, sa zvyšujú poplatky o cca 50 % a napríklad aj taký poplatok, ako je zmena priezviska maloletých detí, čo napríklad sa týka párov, ktoré nie sú zosobášené, a majú deti a chceli by im zmeniť priezvisko, tak tento poplatok sa zdvíha o takmer 52 %. Čiže toto je sumár takých poplatkov, nájdete ich na tej stránke, ktorú som hovoril, ficovepoplatky.sk, a môžete si ich vlastne celé prejsť, nájdete tam možno niečo, čo vám naozaj pomôže, čo naozaj ušetríte, ako hovorím, niektoré viacdetné rodiny môžu, alebo tí, ktorí sa, ktorí sa idú brať, vydávať, ženiť alebo chcú meniť priezviská svojim deťom, lebo nežijú v manželstve, tak môžu ušetriť, pokiaľ to spravia do apríla. Druhou vecou, ktorú som chcel podotknúť, je to, ako sa vlastne staviame ku konsolidácii, lebo toto už viacerí moji predrečníci hovorili, že to žiadna konsolidácia nie je. Nie je a práve tá konsolidácia sa dá hľadať aj v takých opatreniach, ako hovoril, myslím, že pán Sabo, keď spomínal, že pán minister s ním súhlasil v tom, ako treba sa starať o budovy, zatepľovať, meniť okná. A neviem, možno viete, ja som čítal štúdiu jednej nemenovanej spoločnosti, ktorá na Slovensku sprostredkúva predaj a prenájom obrovských celkov nehnuteľností hlavne na firemné účely, a táto robila analýzu v Bratislave, kde odhalila, alebo skôr napočítala 196 štátnych budov, o ktorých napríklad štát nemá, okrem toho, že ich vlastní, takmer žiadnu vedomosť, hej? Štát nevie o tých tisícoch budov, ktoré po Slovensku vlastní, v akom sú stave, či to prenajíma a máme nejaké príjmy z prenájmu, alebo či ich treba rekonštruovať, zatepliť, ako sú energeticky úsporné, či sa možno niektoré budovy dajú, dajú efektívne zrekonštruovať na, na nejaké iné priestory a prípadne prenajať a z toho ťažiť príjem do rozpočtu. Toto je podľa mňa krok, ktorý by štát si mal vyjasniť a mal by spraviť systém, ktorý by monitoroval všetok majetok štátu a aby sme s ním efektívne, efektívne narábali. Poslednú vec, ktorú som chcel podotknúť, a tuná vlastne súvisí tá, tá moja otázka, súvisí so skráteným legislatívnym konaním. A je to aj vlastne to, čo hovoril pán Peter Pollák vo svojej faktickej poznámke, množstvo vecí sme vyčítali tomuto skrátenému legislatívnemu konaniu a nakoniec aj samotné ministerstvo financií, aj keď na začiatku nechcelo, tak ich muselo uznať a dokonca dali nejaký pozmeňovák, ktorý by mal tieto ústavné problémy vyriešiť, ale aj tak ešte ho nedorobili úplne a ja si myslím, že stojí za to, aby sme ho podrobili ústavnej skúške. A to je ten hlavný argument, že dôvod, prečo je tento zákon v skrátenom legislatívnom konaní, je, že značné hospodárske škody. Tie tam nie sú vyčíslené, ale zároveň to ani nemá logiku, pretože vláda vo svojom rozpočte si tie hospodárske škody naplánovala sama na ďalší rok a potom dá do skráteného legislatívneho konania niečo, čo má tie značné hospodárske škody, ktoré si naplánovala sama, zasanovať. A to nie je proste ústavne v poriadku za mňa a ja si myslím, že ako opozícia je našou povinnosťou, aby sme tento zákon podrobili ústavnej skúške, a preto sa vás chcem aj opýtať, možno mi na to odpoviete vo faktických poznámkach, že či ste za to, aby keď tento zákon prejde, sme ho dali preskúmať Ústavnému súdu. Ďakujem veľmi pekne za vaše odpovede. (Potlesk.)